**MINISTARSTVO KULTURE**

**IZVJEŠTAJ**

**O RADU I STANJU U UPRAVNIM OBLASTIMA IZ NADLEŽNOSTI**

**MINISTARSTVA KULTURE ZA 2013. GODINU**

**Cetinje, mart 2014. godine**

**S A D R Ž A J**

1. UVOD ..........................................................................................................................................3

2. REALIZACIJA PROGRAMA RADA VLADE ........................................................................ 3

3. IZVRŠAVANJE PROPISA ........................................................................................................4

3.1. Rješavanje u prvostepenom upravnom postupku .........................................................4

3.2. Rješavanje u drugostepenom upravnom postupku .......................................................4

3.3. Pozakonska akta.................................................................................................. ..........4

3.4. Ostale aktivnosti iz nadležnosti Ministarstva................................................................5

4. KABINET MINISTRA................................................................................................................6

5. SLUŽBA ZA OPŠTE POSLOVE ...............................................................................................7

6. PREGLED AKTIVNOSTI JAVNIH USTANOVA I DRŽAVNOG ARHIVA..........................7

6.1. Javne ustanove iz oblasti kulturno-umjentičkog stvaralaštva........................................7

6.2. Javne ustanove iz oblasti kulturne baštine...................................................................10

6.3. Uprava za zaštitu kulturnih dobara..............................................................................16

6.4. Državni arhiv...............................................................................................................17

7. MEĐUNARODNA SARADNJA I EVROPSKE INTEGRCIJE..............................................19

7.1. Sporazumi i protokoli o saradnji.................................................................................19

7.2. Saradnja sa UNESCO..................................................................................................19

7.3. Saradnja sa Evropskom unijom ..................................................................................20

7.4. Programi Savjeta Evrope.............................................................................................21

7.5. Obaveze iz pregovaračkih poglavlja............................................................................21

7.6. Međunarodni programi i manifestacije........................................................................22

8. OCJENA STANJA.....................................................................................................................23

9. PREDLOG MJERA....................................................................................................................24

**1. UVOD**

Izvještaj o radu i stanju u upravnim oblastima Ministarstva kulture za 2013. godinu obuhvata aktivnosti koje proizilaze iz Programa rada Vlade, utvrđene politike razvoja kulture definisane Zakonom o kulturi, Nacionalnim programom razvoja kulture, Programom očuvanja kulturnih dobara i drugim strateškim dokumentima koji se implementiraju u ovoj oblasti.

Djelokrug rada Ministarstva kulture obuhvata poslove državne uprave koji se odnose na ostvarivanje javnog interesa u oblastima: razvoja kulturno-umjetničkog stvaralaštva; zaštite, očuvanja, valorizacije i prezentacije kulturne baštine; medijskog i radio-difuznog sistema; izvršavanja obaveza iz procesa evropskih integracija; sprovođenja bilateralne, multilateralne i regionalne saradnje, realizacije obaveza po osnovu članstva u međunarodnim organizacijama iz oblasti kulture i medija, kao i druge poslove koji su mu određeni u nadležnost.

Ministarstvo kulture svoju djelatnost obavlja kroz tri direktorata: za kulturno-umjetničko stvaralaštvo, kulturnu baštinu i medije, te Kabinet ministra i Službu za opšte poslove.

Pored aktivnosti Ministarstva izvještaj sadrži i pregled podataka o radu 11 javnih ustanova kulture čiji je osnivač država, Uprave za zaštitu kulturnih dobara - organa u sastavu Ministarstva i Državnog arhiva - samostalnog organa uprave.

1. **REALIZACIJA PROGRAMA RADA VLADE**

U skladu sa Programom rada Vlade za 2013.godinu realizovane su sljedeće obaveze ovog resora:

* Donijet je Zakon o zaštiti prirodnog i kulturno istorijskog područja Kotora („Službeni list CG“ br. 56/13);
* Pripremljen je Prijedlog Zakona o kinematografiji, nakon sprovedene javne rasprave;
* U kontekstu institucionalnih reformi, usvojena je Strategija razvoja javnih ustanova kulture iz oblasti kulturno-umjetničkog stvaralaštva u periodu 2013-2018.godina i donijeta nova osnivačka akta četiri javne ustanove iz oblasti kulturno-umjetničkog stvaralaštva: Centar savremene umjetnosti Crne Gore, Muzički centar, Crnogorsko narodno pozorište i Kraljevsko pozorište "Zetski dom"(Odluke o organizovanju su objavljene u Službenom listu Crne Gore br. 44/13 od 20.sepetmbar 2013.);
* Usvojen je Izvještaj Ministarstva o radu i stanju u upravnim oblastima u 2012. godini;
* Usvojen Izvještaj o realizaciji kapitalnih projekata iz oblasti kulture u 2013. godini;
* Donijet Program zaštite i očuvanja kulturnih dobara za 2014. godinu sa Izvještajem o implementaciji Programa za 2013. godinu;
* Usvojena Analiza stanja spomen-obilježja;
* Usvojen je Izvještaj o sprovođenju Nacionalnog programa razvoja kulture u 2013. godini sa Akcionim planom implementacije u 2014.

Programom rada Vlade je bilo planirano donošenje Predloga zakona o Kraljevskom pozorištu "Zetski dom", ali kako je koncept zakona podrazumijevao dodatno finansiranje na način koji je mogao da dovede u pitanje realizaciju programa drugih javnih ustanova, od Predloga zakona se odustalo.

Iako nije bilo planirano Programom rada Vlade, utvrđen je Prijedlog zakona o izmjeni i dopuni Zakona o državnim i drugim praznicima, kojim se uvodi novi praznik u Crnoj Gori - dan Njegoševog rođenja “13.novembar – Njegošev dan – Crnogorski praznik kulture” (Zakon je još uvijek u Skupštinskoj proceduri).

Takođe, u cilju ravnomjernog razvoja kulture i unapređenja kulturnog života u opštini Nikšić, pripremljen je i usvojen poseban Program podrške razvoju kulture u Nikšiću 2014 - 2017.godina.

1. **IZVRŠAVANJE PROPISA**

**3.1. Rješavanje u prvostepenom upravnom postupku**

Ministarstvo je u prvostepenom upravnom postupku riješilo 193 upravna predmeta: 134 po zahtjevima za izvoz umjetnina; 17 po zahtjevima za odobrenje snimanja na teritoriji Crne Gore inostranom producentu; 5 po zahtjevu samostalnih umjetnika za prekid statusa, zbog odlaska u penziju ili zasnivanja radnog odnosa; 35 po zahtjevima za slobodan pristup informacijama; 2 rješenja po osnovu neosnovanosti zahtjeva.

**3.2. Rješavanje u drugostepenom upravnom postupku**

Ministarstvo je u radu imalo 10 predmeta po žalbama (7 rješenja kojima se odbija žalba na prvostepeno rješenje i 3 kojima se poništavaju prvostepena rješenja i predmet vraća na ponovni postupak).

**3.3. Podzakonska akta**

Za potpuniju implementaciju Zakona o zaštiti kulturnih dobara u 2013.godini donijete su 2 Uredbe i 5 novih pravilnika (Uredba o načinu i uslovima čuvanja javne registraturske i arhivske građe i Uredba naknadiposebnih troškova za usluge Državnog arhiva; te Pravilnik o bližim uslovima i načinu izdavanja odobrenja za privremeno iznošenje kulturnih dobara; Pravilnik o sadržaju i načinu vođenja registra i Centralnog registra spomen-obilježja; Pravilnik o obrascu, sadržini i načinu vođenja evidencije o prodaji antikviteta i umjetnina; Pravilnik o nacionalnim standardima i stručnim uputstvima za obradu bibliotečke građe; Pravilnik o zbirkama kulturnih predmeta koji se mogu smatrati nacionalnim blagom država članica Evropske unije).

U ovom izvještajnom periodu pripremljeno je još 10 podzakonskih aktata, koji se odnose na: način čuvanja kulturnih dobara; vrstu, sadržinu i obimu radova koji spadaju u redovno održavanje kulturnog dobra; obilježavanje kulturnih dobara; bliže uslove za obavljanje djelatnosti ustanove; kriterijume, uslove i način dodjele sredstava za podsticanje nekomercijalnih oblika amaterskog djelovanja u kulturi; kriterijume i način utvrđivanja statusa reprezentativno strukovno udruženje; kriterijume u pogledu javno objavljenog stvaralaštva i stručne spreme za sticanje statusa samostalni umjetnik; uslove, kriterijume i način korišćenja sredstava za otkup knjiga; evidenciju izdavača, štampara i distributera; način čuvanja, zaštite i korišćenja obaveznog primjerka.

**3.4. Ostale aktivnosti iz nadležnosti Ministarstva**

* U okviru javnog konkursa za sufinansiranje programa i projekata iz oblasti kulturno-umjetničkog stvaralaštva, obezbijeđena je podrška i podsticaj nove crnogorske produkcije iz svih oblasti kulture. Ukupno je, uključujući i Program razvoja kulture na sjeveru, podržan 151 projekat, čiji su realizatori opštinske ustanove kulture u Crnoj Gori i druge institucije kulture, te u odgovarajućoj oblasti i privredna društva i pojedinci kao realizatori autorskih djela (26 projekata iz oblasti likovne umjetnosti; 12 muzičkih projekata; 44 projekta iz oblasti književnosti i književnog prevođenja - 18 naslova/projekata od 5 izdavača i 26 samostalnih autorskih projekata; 2 časopisa iz oblasti kulture i umjetnosti; 4 pozorišne produkcije; 15 manifestacija i festivala; 7 filmskih projekata; 3 projekta crnogorskog učešća na međunarodnim manifestacijama i festivalima i 38 projekata za razvoj kulture na sjeveru);
* Program zaštite i očuvanja kulturnih dobara - Ministartvo kulture je finansiralo i bilo nosilac poslova za realizaciju 59 projekata, koji su realizovani u saradnji sa lokalnim i nacionalnim javnim ustanovama iz oblasti kulturne baštine i u kontinuitetu vršilo monitoring implementacije Programa. Od planiranih 59 projekata, 33 je u potpunosti realizovano, realizacija 17 projekata u završnoj fazi, a 9 nijesu realizovani;
* Koordinacija, aktivno praćenje dinamike realizacije aktivnosti, preduzimanje mjera za implementaciju i monitoring Menadžment planova Istorijskog jezgra Cetinja i Prirodnog i kulturno-istorijskog područja Kotora;
* Ministarstvo kulture i Uprava za zaštitu kulturnih dobara implementirli su, u sardanji sa nacionalnim i lokalnim institucijama iz oblasti kulturne baštine, projekat "Revalorizacija kulturnih dobara Crne Gore sa Akcionim planom implementacije", kojim se ušlo u proceduru izrade elaborata za sva kulturna dobra. U dosadašnjem periodu Upravi za zaštitu kulturnih dobara dostavljeno je oko 80% planiranih elaborata, izvršena je vizuelna prospekcija - terenski obilazak oko 90% kulturnih dobara. Za realizaciju Projekta angažovano je 29 stručnih timova i oko 250 stručnjaka iz oblasti kulturne baštine;
* U cilju podrške ostvarivanju prava građana na informisanje, razvoj medijskog pluralizma, promovisanje i jačanje medijske pismenosti, razvoj medijske naučne misli, podsticaj informisanja na lokalnom nivou i razvoj medijsko naučno-stručne oblasti sufinansirano je 39 projekata, koji se odnose na lokalne štampane medije i naučne časopise za kulturu i teoriju medija;
* Realizovan je poseban program povodom obilježavanja državnog jubileja "200 godina Njegoševog rođenja", u koji su bile uključene sve ustanove iz nadležnosti ovog Ministarstva, a u njihovoj organizaciji i produkciji realizovano je 29 programa;
* Sprovedena je procedura i organizovani su poslovi potrebni za dodjelu Njegoševe nagrade, koja je u 2013.godini dodijeljena slovenačkom pjesniku Tomažu Šalamunu za zbirku poezije “Kdaj”;
* Ažurno je obezbijeđeno sufinansiranje, organizacija i realizacija manifestacija i festivala od posebnog značaja za crnogorsku kulturu (Kotor art; Ratkovićeve večeri poezije; Montenegro film festival Herceg Novi i Internacionalni TV festival u Baru);
* Realizovan je ugovor sa RTCG o proizvodnji programskih sadržaja značajnih za razvoj nauke, obrazovanja i kulture; programskih sadržaja na albanskom jeziku i jezicima pripadnika manjinskih naroda i drugih manjinskih nacionalnih zajednica, kao i informisanja lica oštećenog sluha i vida;
* Realizovan je konkurs za najbolji istraživački prilog u medijima ne temu "Socijalna integracija Roma u Crnoj Gori" (nagradu je dobio *Serijal priloga o Romima*autora Mirka Jakovljevića, novinara RTV Pink M);
* Realizovan je audiovizuelni spot za medijsku prezentaciju jednogodišnjeg predsjedavanja Crne Gore međunarodnim projektom *"Dekada Roma 2005-2015"*, kao i spot *"Poštujmo različitosti"* namijenjen medijskoj prezentaciji LGBT zajednice;
* Na osnovuPravilnika o vrsti i stepenu stručne spreme, programu i načinu polaganja stručnog ispita i stručnim zvanjima za vršenje poslova konzervatorske, muzejske, bibliotečke i arhivske djelatnosti, organizovano je polaganje stručnih ispita, i tim povodom je nadležna komisija priznala i dodijelila 15 stručnih zvanja od čega 7 u konzervatorskoj, 1 u bibliotečkoj, 1 u arhivskoj i 6 u muzejskoj djelatnosti;
* Na osnovu Pravilnika o bližim uslovima za izdavanje i oduzimanje konzervatorske licence nadležna komisija je izdala 22 licence iz oblasti: izrada konzervatorskih projekata i primjena konzervatorskih mjera na pokretnim ili nepokretnim kulturnim dobrima i izrada studije zaštite kulturnih dobara, dok je jednom licu oduzeta licenca. Takođe, dodijeljene su i 2 licence iz oblasti arheoloških i konzervatorskih istraživanja kulturnih dobara;
* Ministarstvo kulture je na predlog nadležne komisije dalo i 10 saglasnosti iz oblasti spomen obilježja (7 saglasnosti na Prijedlog Programa podizanja spomen–obilježja na teritoriji Podgorice, Herceg Novog, Nikšića, Bijelog Polja, Danilovgrada, Cetinja, Kotora; 2 saglasnosti na Prijedlog odluka o davanju statusa spomen – obilježja na teritoriji Prijestonice Cetinje i opštine Budva i 1 saglasnost na Prijedlog odluke za podizanje spomen-obilježja Savu Nakićenoviću i grofu Savu Vladislaviću, Herceg Novi).

**4. KABINET MINISTRA**

Aktivnosti kabineta ministra tokom 2013.godine bile su usmjerene na bilateralne i multilateralne susrete, učešće na međunarodnim konferencijama i programima, u zemlji i inostranstvu. U tom kontekstu realizovano je: 21 bilateralni susret sa stranim diplomatskim predstavnicima i referentnim domaćim i inostranim umjetnicima; 20 učešća i obraćanja na međunarodnim ministarskim i drugim konferencijama i prigodnim otvaranjima međunarodnih manifestacija i festivala, a u cilju unapređenja institucionalne saradnje i ravnomjernog razvoja kulture u Crnoj Gori realizovano je i 17 posjeta ustanovama kulture i lokalnim zajednicima.

Kabinet ministra je u ovom izvještajnom periodu poslao preko 45 saopštenja i najava, odgovorio na preko 30 zahtjeva medija.

**5. SLUŽBA ZA OPŠTE POSLOVE**

U okviru službe za opšte poslove blagovremeno i ažurno su realizovane sve aktivnosti koje proizilaze iz obaveza: *državne pomoći* (Prijava državne pomoći za 2013. godinu i Izvještaj za u 2012. godini); *javnih nabavki* (Izvještaj o javnim nabavkama za 2012. godinu; Izvještaj o kršenju antikorupcijskih pravila u postupcima javnih nabavki u 2013. godini i Obuka na temu “Javne nabavke prema EU pravilima”); te aktivnosti na realizaciji *Kapitalnog budžeta* (aktivnosti na realizaciji devet projekata izgradnje, rekonstrukcije i adaptacije objekata kulture).

Na osnovu Plana javnih nabavki za 2013. godinu sprovedeno je 15 postupaka, kao i dva postupka po ovlašćenju (Završni radovi na sanaciji kamene fasade i atike bivše upravne zgrade Obod na Cetinju i njeno opremanje).

Izrada Pravilnika u unutrašnjoj organizaciji i sistematizaciji.

Preko Uprave za kadrove objavljeno je šest javnih oglasa; jedan interni oglas unutar

državnog organa, kojim je obuhvaćeno devet radnih mjesta; kao i jedan javni konkurs za jedno

radno mjesto.

Vršeni su administrativno - tehnički poslovi u vezi sa dodjelom Trinaestojulske nagrade.

Blagovremeno i ažurno su obavljani svi poslovi koji se odnosi na finansijsko i računovodstveno poslovanje Ministarstva i organizacija i institucija iz njegove nadležnosti.

1. **PREGLED AKTIVNOSTI JAVNIH USTANOVA I DRŽAVNOG ARHIVA**

**6.1. Javne ustanove iz oblasti kulturno umjetničkog stvaralaštva**

**Crnogorsko narodno pozorište** (u daljem tekstu CNP) realizovalo je tokom 2013.godine 186 programa i to 158 na matičnoj sceni i 28 na scenama u Crnoj Gori i regionu. Strukturu programa čini 94 pozorišne predstave, 33 koncerta u saradnji s Muzičkim centrom i 31 filmska projekcija, u saradnji s Crnogorskom kinotekom. U oblasti izdavačke djelatnosti objavljena je Monografija „Šezdeset godina Crnogorskog narodnog pozorišta 1953-2013“.

Repertoar CNP, pored repriznog izvođenja predstava iz njegove produkcije činilo je i sedam premijera: *“Egzistencija”*, Edvard Bond, režija: Radmila Vojvodić; "*Očevi su gradili”*, režija: Boris Liješević; *“Žene koje čiste”*, Žan Žene, režija: Selma Spahić; *“Njegoš i ja”*, koncept i režija: Paolo Magelli, koprodukcija CNP i Međunarodni festival Kotor art; *“Everyman Đilas”*, režija: Radmila Vojvodić; *“San na Božić”*, po motivima proze Petra II Petrovića Njegoša, režija: Lidija Dedović, koprodukcija Međunarodni festival Kotor art, Kraljevsko pozorište Zetski dom i Crnogorsko narodno pozorišta i*“Koza ili ko je silvija”,* Edvard Olbi, režija: Danilo Marunović, u saradnji sa Barskim ljetopisom i FDU Cetinje.

CNP je ostvario zapažena gostovanja na međunarodnim festivalima u regionu i šire (18. Zeničko proljeće; 11. Međunarodni festival komedije Mostarska liska; 24. Međunarodni festival malih teatarskih formi, Vraca, Bugarska; 20. Međunarodni festival Ex Ponto, Ljubljana; BITEF – Beogradski internacionalni teatarski festival; 18. Jugoslovenski pozorišni festival „Bez prevoda“, Užice; 30. Susreti pozorišta/kazališta BiH, Brčko), na kojima je osvojilo dvije nagrade (Predstava „Egzistencija“ - *Nagrada za originalno rediteljsko,* na 24. Međunarodnom festivalu malih teatarskih formi, Vraca, Bugarska i redstava “Očevi su grad(ili)”– *Gran pri za najbolju predstavu u cjelini,* 30. Susreti pozorišta/kazališta Brčko, BiH). Predstava „Očevi su grad(ili)“ je dobitnik i Velike *nagrade* CNP za 2013. godinu*.*

CNP je bilo uključeno u program obilježavanja 200 godina od rođenja Petra II Petrovića Njegoša.

Djelatnost CNP-a u 2013.godini karakterisala je kontinuirana medijska pažnja, intenzivno i afirmativno medijsko izvještavanje, kao i dobra saradnja sa institucijama kulture, nevladinim organizacijama, ambasadama, i drugim organizacijama u realizaciji programa.

Programe u CNP vidjelo je 39.000 gledalaca tokom 2013. godine.

**Kraljevsko pozorište „Zetski dom“** (u daljem tekstu: Pozorište) je realizovalo 128 programa i to: 90 programa na matičnoj sceni (predstava 32, koncerata 15, filmskih programa 15 i ostalih programa 29); 17 gostovanja u Crnoj Gori i 9 gostovanja u inostranstvu.

Programski segment Pozorišta je unaprijeđen novim festivalskim projektom: Montenegro international theatre festival (MIT fest), u okviru kojeg je izvedeno još 19 programa.

Repertoar Pozorišta činile su reprizna izvođenja dosadašnjih produkcija i dvije nove predstave realizovane u koprodukciji sa Kotor artom i CNP: „San na Božić“, režija Lidija Dedović i „Njegoš i ja“ autorski projekat Paolo Mađeli, Radmila Vojvodić.

Poseban kvalitet u ostvarivanju programskih aktivnosti predstavljala su gostovanja na festivalima u Crnoj Gori (Kotor, Nikšić), kao i u regionu (Beograd *-* Slavija fest; INFANT, Novi Sad i Sterijino pozorje mladih; Marulićevi dani, Split; EX PONTO, Ljubljana; Festival Borišnjikovo sjećanje, Maribor).

Pozorište je bilo uključeno u program obilježavanja 200 godina od rođenja Petra II Petrovića Njegoša

Programima izvedenim na maticnoj sceni, prisustvovalo je 8.917 gledalaca.

U oblasti izdavačke djelatnosti okončan je projekat “Stoljeće crnogorskog teatra” odnosno objavljena je monografija u tri toma.

**Centar savremene umjetnosti Crne Gore** (u daljem tekstu: CSU) realizovao je ukupno 69 programa: 48 iz oblasti likovne umjetnosti (od kojih je 16 u okviru međunarodne saradnje); 1 književni program; 6 programa iz muzičkog segmenta i 14 edukativnih programa (2 kreativne radionice i serija od 12 razgovora sa umjetnicima - ARTIST TALK) .

Najznačajnija i najzahtjevnija aktivnost Centra u protekloj godini odnosila se na izvršnu produkciju i organizovanja učešća Crne Gore na 55. Venecijanskom bijenalu.

Centar se, takođe, aktivno uključio u program obilježavanja 200 godina od rođenja Petra II Petrovića Njegoša; Program razvoja kulture na sjeveru Crne Gore; razmjenu programa i saradnju sa institucijama kulture u Baru, Tivtu, Kotoru, Cetinju, ali je ostvario i značajnu regionalnu saradnju sa institucijama kulture iz Beograda, Sarajeva, Prištine i umjetnicima iz Velike Britanije i Turske.

Važno je napomenuti da je ustupanjem prostora Dvorca Petrovića na Kruševcu Fondaciji „Petrović Njegoš“ i realizacijom radova adaptacije tog prostora, znatno smanjen prostorni kapacitet ustanove za produkciju i organizaciju likovnih programa. Zbog te činjence Dvorcu Petrovića je u ovom izvještajnom periodu je realizovan samo jedan projekat - izložba „Kule u vazduhu“ britanske umjetnice Karolajn Keri, a fokus prezentacije likovne umjetnosti bio je na manjim umjetničkim formama, razgovorima s umjetnicima, radionicama za djecu, a kao izložbeni prostori korišćeni su Perjanički dom, Galerija Centar, kao i Crnogorska galerija savremene umjetnosti „Dado Đurić“ na Cetinju, gdje je realizovana retrospektivna izložba Milije Pavićevića.

Izlagačku djelatnost CSU obiljžile su izložbe umjetnika: iz Crne Gore (Miška Babovića, Slobodana Slovinića, Nikole Radonjića, Daliborke Bajrović Adele Zejlinović Bogdana Darmanovića, Aleksandra Vukotića), iz Srbije (Đorđa Stanojevića, Miroslava Mandića, Petra Vujoševića, Anđele Mujčić, Ljiljane Bursać), Turske (Džemala Akjildiza).

U oblasti izdavačke djelatnosti, objavljen sedmi broj časopisa za savremenu umjetnost ART CENTRALA; monografije Nikole Vujoševića i Milije Pavićevića; štampana je zbirka izabranih priča Miodraga Brkice Vukovića „Sam među Ircima“.

Muzički segment - realizovano je šest programa: koncert kvarteta POETICUS MUSICUM; koncerti VAGNER VERDI I SAVREMENICI (Cetinje, Podgorica, Nikšić i Herceg Novi); projekat CRNOGORSKA VOKALNA MUZIKA, ženski vokalni ansambl VOX MIRUS.

Fond CSU uvećan je za četiri rada umjetnika: Ilija Šoškića, Dervim Erbil (Turska), Caroline Cary (V.Britanija), Raša Todosijević (Srbija), tako da je ukupan broj eksponata na kraju 2013.godine 1.045, i to: evropska zbirka – 529; afrička zbirka – 206; latinoamerička zbirka – 171; azijska zbirka – 139.

Sve programe Centra pratile su kvalitetne publikacije i katalozi, kao i dobra medijska kampanja i prezentacija.

**Muzički centar Crne Gore** (u daljem tekstu MCCG) radi u specifičnim uslovima od osnivanja (nema svoj prostor, nedovoljan broj zaposlenih, konstantan angažman spoljnih saradnika). Situaciju dodatno komplikuju nedovoljan budžet, nepredviđeni troškovi i dugotrajna odsustva određenog broja muzičara, kojima se mora obezbijediti adekvatna zamjena.

Koncertna djelatnost – Ukupno je realizovano 42 koncerta (Crnogorski simfonijski orkestar 19; Kamerni i solistički koncerti 7; Horski koncerti 8; Ostalo 8). U 2013 godine CSO je nastupao u Podgorici, na festivalu A TEMPO i festivalu Kotor Art u Kotoru, Nikšiću i Tivtu, i u redovnim terminima u CNP-u. Sa CSO su nastupali istaknuti umjetnici iz zemlje i inostranstva.

Izdavačka djelatnost – objavljene su i promovisane dvije knjige značajane za crnogorsku muzičko nasljeđe (Dejan Despić *Muzička umjetnost* i Branka Radović *Njegoš i muzika*) i 2 CD referentnih crnogorskih izvođača (gitariste Gorana Krivokapića i *Crnogorskog gitarističkog dua*)

Festivaski program **-** Na ovogodišnjem, XIII Međunarodnom muzičkom festivalu A TEMPO, održano je ukupno 8 koncerata sa preko 200 učesnika iz 7 zemalja, i promovisana tri izdanja MCCG. Posebno izdvajamo koncert Crnogorskog horskog ansambla kojim je obilježena 200 godišnjica Njegoševog rođenja. Tom prilikom, ansambl od 150 izvođača, sa velikim uspjehom je premijerno predstavio i nova djela crnogorskih autora, a nastup je rezultirao pozivom za učešće na 48. Međunarodnom horskom festivalu MOKRANJČEVI DANI.

Na žalost, zbog nedostatka sredstava, neki planirani programi morali su biti otkazani što je uticalo na konačan sadržaj festivala (na pr. odloženo je gostovanje Makedonske filharmonije kao i uzvratno gostovanje CSO u Skoplju).

Kao i predhodnih, i ove godine MCCG je ostvario uspješnu saradnju sa RTV Crne Gore i CNP, u čijim prostorima radi CSO, ali i sa ambasadama Austrije, SAD, Kine, Francuskim kulturnim centrom, kao i mnogim domaćim institucijama (saradnja s opštinama na sjeveru u okviru Programa razvoja kulture na sjeveru, Nikšić gitar festival, Centar za kulturu Tivat, sa kojima je postignut dogovor o dugoročnoj saradnji).

**6.2. Javne ustanove iz oblasti kulturne baštine**

**Nacionalna biblioteka „Đurđe Crnojević“** - U 2013. godini realizovane su aktivnosti iz redovnih programa, koje obuhvataju: popunjavanje fondova; obavezni primjerak; međunarodnu razmjenu; kupovinu; korišćenje fondova; smještaj publikacija; zaštitu bibliotečkog materijala; stručnu obradu bibliotečkog materijala; rad na tekućoj bibliografiji; izdavačku djelatnost; matičnu bibliotečku djelatnost.

* U okviru *Programa zaštite i očuvanja kulturnih dobara* urađena je konzervacija i restauracija tri paleotipa iz zbirke Stara i rijetka knjiga, auspješno je organizovan i realizovan i projekat: Digitalna kolekcija Petar II Petrović Njegoš*;*
* Projekat Virtuelna biblioteka Crne Gore - od 2013 sve biblioteke u Crnoj Gori su u sistemu COBISS.CG i za vođenje fonda koriste programsku opremu COBISS3/Fond;
* Obnovljen zahtjev Komitetu ISO 639 za dodjelu međunarodnog koda za crnogorski jezik;
* Što se tiče učešća u međunarodnim projektima, od značaja su: Druga konferencija direktora nacionalnih biblioteka Jugoistočne Evrope; Projekat MANUBALK; Godišnji sastanak CENL-a; Sastanak Upravnog odbora Međunarodnog ISSN centra; Osma SEEDI konferencija;
* Realizovane su međunarodne donacije za Zgradu bivšeg francuskog poslanstva;
* Biblioteka je sa tri projekta bila uključena u Program obilježavanja 200 godina Njegoševog rođenja;
* Realizovala je i brojne promotivne i marketinške aktivnostikroz organizaciju raznovrsnih

izložbi, solističkog koncerta, modne revije i Međunarodnog festivala harmonike.

**Narodni muzej Crne Gore** realizovao je sljedeće aktivnosti:

* Sakupljanje muzejskog materijala - Otkupom, za potrebe pojedinih muzejskih jedinica, Narodni muzej je obogatio muzejski fond radovima Petra Lubarde, Mila Milunovića, Marine Abramović, Uroša Toškovića, Draga Đurovića, Đorđa Crnčevića, Pera Nikčevića, Naoda Zorića, Jelene Damjanović);
* Zaštita muzejskog materijala i muzejske dokumentacije - preventivno je zaštićen određen broj muzejskih predmeta od tekstila, papira i drveta; digitalno je obrađeno i unešeno oko 10.000 naslova; izvršena je konzervacija dvorskog namještaja iz depoa Muzeja kralja Nikole za potrebe izlaganja u okviru stalne muzejske postavke;
* Istraživanja - Narodni muzej je učestvovao u realizaciji druge faze višegodišnjeg projekta *Putevi kontinuiteta*, kroz Program zaštite i očuvanja kulturnih dobara, u okviru kojeg su obavljena istraživanja na tri arheološka lokaliteta: Riječani, Duklja (zapadna nekropola) i Crvena stijena (probijanje dijela puta dužine 340m i saniranje krovne konstrukcije jednog objekta u Petrovićima za potrebe istraživanja).
* Muzej je učestvovao u Projektu revalorizacije kulturnih dobara;
* Prezentacija muzejskog materijala - U okviru obilježavanja 200-te godišnjice rođenja Petra II Petrovića Njegoša u Njegoševom muzeju su realizovane tri izložbe, dok je u izložbenim prostorima Crnogorske galerije umjetnosti ”Miodrag Dado Đurić”, Atelje "Dado" i Biljardi realizovano još 18 izložbi;
* Izdavačka djelatnost - objavljene su sljedeće publikacije: Glasnik Narodnog muzeja posvećen Njegošu i obilježavanju 200. godišnjice Njegoševog rođenja; prevod “Gorskog vijenca”, Petra Kasandrića na italijanski jezik; monografski katalog Draga Đurovića; katalog za izložbu “Svjetskog crteža” iz kolekcije Muzeja “Osten” iz Skoplja;
* Učešće u međunarodnim projektima - u saradnji sa međunarodnim institucijama sličnog profila (Gete institut, Muzej crteža iz Skoplja, Britanskim savjetom) Narodni muzej je organizovao stručna predavanja i radionice posvećene grafičkom dizajnu, novim medijima, IPA projektima i rukovođenju muzejima, gdje su predavači bili referentni međunardoni stručnjaci;
* Sanacioni radovi i radovi na tekućem održavanju objekata (Sanacija Mauzoleja Petra II Petrovića Njegoša sa Direkcijom za javne radove; prva faza sanacije Muzeja kralja Nikole; obezbjeđivanje lož-ulja za centralno grijanje; sanacija i zamjena elektro-instalacija u Muzeju kralja Nikole i Vladinom domu; radovi na objektu Njegoševog muzeja, Njegoševe rodne kuće na Njegušima, kao i na sanaciji elektro-mreže u Etnografskom muzeju; opremljena je učionica za edukaciju mladih kadrova u potkrovlju Vladinog doma).

Aktivnosti koje su karakterisale rad **Prirodnjačkog muzeja** u 2013. su:

* Sakupljanje muzejskog materijala - otkupljeno je 19 prepariranih ptica, za potrebe popunjavanja zbirke ptica, ali i za izlaganje.
* Zaštita muzejskog materijala i muzejske dokumentacije - Preparatorska radionica je za potrebe popunjavanja muzejskih zbirki, pripremila sljedeći prirodnjački materijal: prugasti smuk, bjelouška 2 kom., zidni gušter 2 kom., livadski gušter 5 kom., zelena žaba; šest malih žaba, daždevnjak, slijepo kuče, krabe 3 male i jedna velika, krap 1 kom., rana dalmatina (dvije male žabe i jedna velika žaba), kao i tri ribe, gof 2 kom., klijen i jegulja. Postupku restauracije podvrgnut je sljedeći muzejski materijal: tuna, morska zmija, list, pastrmka i grdoba;
* Istraživanje - realizovan je skraćeni program terenskih istraživanja za potrebe izlaganja u okviru stalne izložbe, a omogućeno je prikupljanje biološkog materijala kustosima koji dovršavaju svoje doktorske, odnosno magistarske teze;
* Stručna obrada muzejskog materijala i muzejske dokumentacije - Novosakupljeni primjeri sa terena, obrađeni su kroz primarnu dokumentaciju, Knjigu ulaza i Knjigu inventara, sa fotodokumentacijom za četiri muzejske zbikrke. Urađena dokumentacija za 49 muzejska primjerka, što znači da su isti potpuno studijski obrađeni i upisani u bazu podataka;
* Revizija muzejskog materijala - Završena je revizija muzejskog materijala i urađen Izvještaj o reviziji, pa su stvoreni uslovi za prelazak na novu formu muzejske dokumentacije i implementaciju propisa koji je bliže uređuju;
* Prezentacija muzejskog materijala - Poslovi na prezentaciji su se odnosili na: izložbe, publikacije, video i foto-produkcije, predavanja, nastupi u medijima, a imali su za cilj da se iskustvo i vrijednost ovog Muzeja stave na uvid i korišćenje javnosti;
* Izdavačka djelatnost - Tokom godine objavljeni su brojni naučni i stručni radovi, zaposlenih u Muzeju, a svakako da je najznačajniji projekat - obajvljivanje godišnje stručne i naučne elektronske publikacije „Natura Montenegrina“.

**Pomorski muzej** jerealizovao sljedeće aktivnosti:

* Sakupljanje muzejskog materijala - U 2013. godini otkupljeni su sljedeći predmeti: kružet koji je dio dobrotske narodne nošnje iz XIX vijeka, srebrni, filigranski ženski pojas, pozlaćena medalja sa likom Nikole I Petrovića; 40-tak bibliotečkih jedinica iz pomorstva; 128 dokumenata porodice Luković sa Prčanja s početka XVIII vijeka. Putem poklona Muzej je dobio veoma vrijedne i rijetke predmete: kopiju dokumenta privilegija koju je u Kotoru 1797. izdao Mletački providur Lorenco Soranco za porodicu Verona; brodsku dvoglasnu cijev sa parobroda iz I polovine XX vijeka; fotografiju nautičke škole u Palati Pima iz 1892.; album sa starim fotografijama i crtež urađen vinskom tehnikom zgrade Pomorskog muzeja. Biblioteka je obogaćena u proteklom periodu sa preko 500 edicija koje su putem poklona, razmjene i kupovine postale dio bibliotečke građe;
* Zaštita muzejskog materijala i muzejske dokumentacije - restaurirane su slike: »Sloboda«, »Aneta« i »Lara«, dok su iz muzejske postavke konzervirani i restaurirani: brodsko pisalo, brodski instrumenti, ferali – 3 komada, durbini- 2 komada, model jedrenjaka »Jadran« i model parobroda »Kralj Aleksandar« u pripremi, zavjetne pločice ex voto iz Gospe od Škrpjela za izložbu održanu na Krku, i dvije škrinje donatorke g-đe Nade Radimir;
* Stručna obrada muzejskih predmeta i muzejska dokumentacija - stručno je obrađeno 325 muzejskih predmeta iz istorijsko umjetničke, etnografske i pomorsko tehničke zbirke, dok se fotodokumentacija obogatila sa otkupom preko trista starih fotografija;
* Prezentacija muzejskog materijala - Ova djelatnost Pomorskog muzeja realizovana je organizovanjem izložbi u saradnji sa: udrugom »Val« iz Splita (izložba akademskog slikara Vaska Lipovca); sa Maticom Crnogorskom (etnografsko veče »Crnogorska i Bokeljska nošnja u škrinji i u srcu«); Fakultetom za pomorstvo (izložba fotografija mr Stevana Kordića); sa Ministarstvom kulture (izložba »Bitve, tiraduri i mandraći«. takođe, povodom 200-godišnjice od rođenja Petra II Petrovića Njegoša, u sklopu Noći Muzeja, održan je programom »Muzej, mladost, muzika«, i nakon toga u saradnji sa NVO »Antika« organizovana aukciju slika, oružja, numiznatike, knjiga, nakita i nošnji iz Njegoševog doba; povodom 442-godišnjice Lepantske bitke na Krku u ckvi Sv. Kvirina odžana je izložba »Zavjetni darovi s pomorskom tematikom u Kotorskoj Biskupiji«; prezentacija filma »Kotor za sva doba« održana je u Pomorskom muzeju, a projekat je realizovan u saradnji sa TO Kotor i Lukom Kotor.
* Izdavačka djelatnost - Muzej je bio izdavač tri opublikacije: knjiga »Graditeljstvo Kotora«, autora Svetozara Vučenovića i “Pisma iz Rima”, autora prof. dr Antuna Sbutege; te biltena „Jedra Boke“.

**Crnogorska kinoteka** realizovala je osam ključnih aktivnosti: Izrada pozitiv i video kopija igranih i dokumentarnih filmova; Restauracija filma „Voskresenja ne biva bez smrti“; Pregled, evidentiranje i deponovanje filmova i filmskog materijala; Prikazivanje filmova iz fonda Crnogorske kinoteke; Suorganizacija radnog seminara u okviru projekta Balkan's Memory, u saradnji sa francuskim institutom INA i RTCG; Izrada dokumentarnog filma o Njegošu; Organizacija omaža Krstu Papiću.

**Biblioteka za slijepe** sprovodila je sljedeće redovne aktivnosti:

* Izvršena je je prva revizija bibliotečkog fonda koji čini 14.325 bibliografskih jedinica;
* Stvoreni su uslovi za izradu elektronskog alfabetskog i stručnog (UDK ) kataloga i obrađeno je 920 bibliografskih jedinica;
* Izdato je na korišćenje 4.739 bibliografskih jedinica, od čega putem pošte 3.338, a putem kućne dostave 1.401 bibliografsku jedinicu, pribavljeno je 78 novih naslova, od čega 30 putem kupovine, a 48 poklonom;
* U bibliotečkom odjeljenju štampano je 49 novih naslova u Daisy formatu i 6 naslova na Brajevom pismu, pa je na taj način izdavački plan premašen za devet naslova;
* Broj čitalaca je uvećan za 9 novih;
* Programske djelatnosti i projekti - objavljano 12 brojeva Časopis „Glas“ u DAISY formatu; otvoreno odjeljenje Biblioteke u Baru sa naslovima na Brajevom pismu i u audio formatu; preuzimanje i zamjena naslova na Brajevom pismu iz Bibliteka u Bijelom Polju i Herceg Novom, nastavak saradnje sa Kulturnim centrom „Homer“ iz Podgorice, a pored zajedničke Radio stanice posebna pažnja bila je usmjerena na formiranje prvog amaterskog pozorišta osoba sa oštećenjem vida u Crnoj Gori;
* Realizovano je 17 kulturno-umjetničkih programa (5 književnih večeri, 1 koncert, 1 predstava, kao i 10 filmskih projekcija prilagođenih osobama oštećenog vida);
* Opšti poslovi - izvedeni radovi na adaptaciji i renoviranju zgrade Biblioteke.

**Centar za konzervaciju i arheologiju Crne Gore** - svoje aktivnosti realizuje kroz dva Sektora: za konzervaciju i za arheologiju.

*Sektor se konzervaciju sa područnim odjeljenjem u Kotoru*, tokom godine bio je angažovan na izradi sljedećih konzervatorskih projekata i sprovođenju konzervatorskih mjera:

* Sprovođenju konzervatorskih mjera na: djelovima Iikonostasa iz crkve Sv. Petra i Pavla iz sela Donji Ulići, Opština Cetinje; 1050 novčića kralja Balajosa, sa lokaliteta Carine – Risan; 5 amfora, pronađenih u Budvanskom akvatorijumu 2012 (brod Herkules); Prestonom Jevanđelju iz manastira Praskvica; malom Četvoro jevanđelju iz manastira Praskavica; deset jedinica iz knjižnog fonda Crkve Svetog Spasa, Bukovik, Opština Bar; Devet jedinica iz knjižnog fonda Manastira Sv. Nikole, Praskvica, Sveti Stefan; par narukvica, pojas, darak (2 kom), krstasti darak (2 kom) epitrahilj; krstaš barjaku iz Crkve. Sv. Blagovijesti, Bjelopavlići; plaštenici iz Vlaške crkve, Cetinje;
* Izradi konzervatorskih projekata: živopisa Tripa Kokolje u crkvi Svete Neđelje u Kumboru; konzervacije i restauracije antičkog mozaika iz vile Urbana u Budvi; izradi projektnog zadatka glavnog konzervatorskog projekta restauracije i adaptacije zgrade bivšeg Ruskog poslanstva za potrebe MVPEI; projekta restauracije i adaptacije zgrade bivšeg Ruskog poslanstva za potrebe MVPEI;
* Učešće u projektu Revalorizacija kulturnih dobara Crne Gore**;**
* Izradi konzervatorskog projekta i sprovođenju konzervatorskih mjera na ikonama sa ikonostasa iz crkve Sv. Jovana Bogoslova, Svrčak, Morinj **;**
* Izradi konzervatorskog projekta i sprovođenju konzervatorskih mjera na predmetima OJU ’’Muzeji’’ Kotor.
* Sprovođenju konzervatorskih mjera i izradi dokumentacije za 11 predmeta: Portretu Toma Brajkovića, poč XX vijeka, ulje/papir. Nepoznati autor; Portretu Joza Đurišića, kraj XIX vijeka, kombinovana tehnika/papir, Nepoznati autor; Švedskoj diplomi Krste Visković , Stokholm, Stokholm 1. Avgusta 1884. godine, papir; Švedskoj diplomi Krste Viskovića, Stokholm, Stokholm 1. Avgusta 1884. godine ( prevod na Francuski jezik), papir; Švedskoj diplomi Josipa Viskovića, Stokholm, 20 april 1887. godine, papir; Austrijskoj diplomi o priznavanju plemstva i dodjeli grofovske titule Franu Viskoviću, Beč, 9 jun 1880. godine, štampa u boji/pergament; Austrijskoj diplomi Josipa Viskovića, Beč, 9 jun.1880. godine, pergament; Austrijskoj diplomi Alviza Viskovića, Beč, 9 jun.1880. godine, pergament; Diplomi austrijskog ministra inostranih poslova, izdata porodici Visković za zasluge Vjekoslava Viskovića, Trst, mart 1893. godine , rukopis, štampa/pergament; Diplomi Josipa Viskovića, Stokholm, 2 oktobar, 1884. Godine, papir; Diplomi Petra Kokolje, Trst, 10 februar 1885. godine; Na modelu broda ’’Adriana’’; Na slici na platnu ‘’Sv. Barbara, Sv. Omobon i Sv. Antun opat’’;
* Sprovođenju konzervatorske mjere i izradi dokumentacije na predmetima: vlasništvo JU muzeji i galerija Budva: Rimskom novacu, srebrni 69 komada; Rimskom novacu, bronzani 71 komad; Helenističkom nadgrobnom spomeniku, žensko poprsje, kamen; Fragmentu arhitektonske srednjevjekovne kamene plastike;
* Sprovođenju konzervatorskih mjera na predmetima iz Muzeja u Perastu: Brodskom satu, bronza; Brodskom fenjeru sa broda ‘’Kastor’’, mesing i staklo; Busoli, mesing, drvo i staklo.

Aktivnosti *Sektora za arheologiju* odnosile su se na sljedeće:

* Nastavak rekognosciranja teritorije opštine Podgorica i izradi Preliminarnog izvještaja;
* Nastavak zaštitnih arheoloških istraživanja crkve sv. Franja Novog u Starom gradu, opština Kotor, izradi Preliminarnog izvještaja i kompletne dokumentacije;
* Zaštitnim arheološkim istraživanjima na lokalitetu Baksko groblje, selo Koće, opština Podgorica i izradi Preliminarnog izvještaja;
* Sistematskim arheološkim istraživanjima lokaliteta Carine u Risnu, opština Kotor - izradi Preliminarnog izvještaja sa istraživanja (Partner u naučno-istraživačkom projektu „Risinium prijestonica kraljice Teute“ je Univerzitet u Varšavi, shodno produženom Ugovoru o saradnji iz 2012. godine, a koji je potpisan na pet godina);
* Sistematskim istraživanjima Vrbičke pećine na teritoriji opštine Nikšić i izradi Preliminarnog izvještaja o istraživanjima (Partneri u Projektu - Kasno-pleistocenski i rano-holocenski lovci i sakupljači u Crnoj Gori su McDonald Institut za arheološka istraživanja-Univerzitet u Kembridžu, Škola istorije, arheologije i religije Univerziteta u Kardifu, Filozofski fakultet Univerziteta u Beogradu i Centar za kulturu u Nikšiću, shodno potpisanom Ugovoru o saradnji iz 2013. godine);
* Rekognosciranju crnogorskog podmorja u zoni budvanskog akvatorija – od Platamuna do rta Skočiđevojka i od rta Skočiđevojka do uvale Čanja i izradi Preliminarnog izvještaja sa arheološkog istraživanja (Partneri u oblasti podvodnih arheoloških istraživanja crnogorskog podmorja su Fondacija RPM Nautical iz Floride-SAD i Regionalni centar za obuku ronilaca, iz Bijele, shodno Ugovoru u saradnji iz 2012. godine, koji je potpisan na tri godine);
* Zaštitna arheološka istraživanjima crkve Sv. Neđelje u Kumboru, opština Herceg Novi i izrada Preliminarnog izvještaja sa arheološkog istraživanja;
* Zaštitna arheolška istraživanja zapadne nekropole na Duklji i izradi Preliminarnog izvještaja sa arheološkog istraživanja;
* Sondažnim arheološkim istraživanjima Vezačke pećine u Rvašima i Seocke pećine na Prevlaci, opština Cetinje i izradi Preliminarnog izvještaja sa arheoloških istraživanja (Partneri u Projektu EUROFARM su Univerzitetski koledž u Londonu i Filozofski fakultet Univerziteta u Beogradu, shodno potpisanom Ugovoru o saradnji iz 2013. godine);
* obuku tri arheologa i jednog konzervatora za ronioca sa tri zvjezdice.

Pored ovih aktivnosti, tokom 2013. godine obavljani su tekući poslovi na konzervatorskoj i arheološkoj dokumentaciji kao i obradi pokretnog arheološkog fonda preuzetog od bivšeg Centra za arheološka istraživanja Crne Gore.

**6.3. Uprava za zaštitu kulturnih dobara**

**Uprava za zaštitu kulturnih dobara,** sa sjedištem na Cetinjui područnim jedinicama u Kotoru i Podgorici - kao organ uprave u sastavu Ministarstva, u cilju zaštite i očuvanja kulturne baštine Crne Gore, tokom 2013. godine, realizovala je brojne aktivnosti, koje se odnose na upravne i sa njima povezane stručne poslove, i to:

*1. U okviru Mjera zaštite kulturnih dobara:*

* Dokumentovanje i istraživanje kulturnih dobara - sređivanje i dopunjavanje dokumentacije o kulturnim dobrima u analognoj i elektronskoj formi, kao i upravne poslove vezane za istraživanja kulturnih dobara. Donijeto je 11 odobrenja za sprovođenje arheoloških istraživanja i 2 za rekognosciranje terena;
* Integralna zaštita - Zaštita i očuvanje kulturnih dobara i njihove okoline obezbjeđuje se planskim dokumentima poštujući njihov integritet i status i dosljedno sprovođenje režima i mjere zaštite, koje propisuje Uprava. U tom smislu Uprava je izdala 38 mišljenja na državna i lokalna planska dokumenta i usvojila dvije studije zaštite kulturnih dobara i to: Državne studije lokacije (1), Prostorno-urbanistički planovi (3), Generalni urbanistički planovi (3), Prostorni planovi (1), Detaljni urbanistički planovi (13), Lokalne studije lokacije (9), Urbanistički projekti (2), Male hidroelektrane (6) i Studije zaštite kulturnih dobara (2);
* Pored toga, u toku su i poslovi na izradi Studije zaštite kulturnih dobara za potrebe izrade PUP-a Opštine Kotor;
* Konzervatorski uslovi - Za izradu konzervatorskog projekta za sprovođenje konzervatorskih mjera na kulturnim dobrima, Uprava je na zahtjev vlasnika, odnosno držaoca kulturnog dobra, izdala konzervatorske uslove za 52 nepokretna kulturna dobra i 1 za pokretna;
* Konzervatorski projekat - U skladu sa prethodno izdatim konzervatorskim uslovima, na zahtjev vlasnika, odnosno držaoca kulturnog dobra, Uprava je dala saglasnost na 13 konzervatorskih projekta za sprovođenje konzervatorskih mjera;
* Obustava radova na kulturnim dobrima - Kako su vlasnici/držaoci kulturnih dobara izvodili radove na kulturnim dobrima bez odobrenog konzervatorskog projekta i stručnog nadzora, donijeto je 8 rješenja o obustavi radova na sljedećim kulturnim dobrima:, Dvorski kompleks Kruševac (Perjanički dom); Manstir Morača; na kat.parc. 1326 i 1327 K.O. Rogami – zapadna nekropola antičke Duklje; Manastir Đurđevi Stupovi; Crkva sv. Spasa, Grahovac Opština Nikšić; na kat.parc. 3596 Istorijsko jezgro Cetinje; na kat.parc. 3619 Istorijsko jezgro Cetinje; na kat.parc.65 KO Perast i Manastir Reževići, Opština Budva.

*2.* U oblasti *Uspostavljanja zaštite* realizovano je sljedeće*:*

* Inicijative za uspostavljanje zaštite - Shodno odredbama zakona, od strane fizičkih i pravnih lica u 2013. godini, Upravi je podnijeto 29 inicijativa za uspostavljanje zaštite. Uprava je razmotrila i prihvatila 28 inicijativa, dok jedna inicijativa nije prihvaćena;
* Prethodna zaštita - uspostavljena je prethodna zaštita na nepokretnom dobru crkvi sv. Neđelje, Kumbor - Opština Herceg Novi, s obzirom da se pouzdano vjeruje da ima kulturnu vrijednost;
* Utvrđivanje statusa kulturno dobro - valorizacija i provjera kulturne vrijednosti - revalorizacija - Na osnovu istraživačkih nalaza i drugih relevantnih dokaza o svojstvima i osobenostima dobra i valorizacijom njihovog značaja, Uprava je utvrdila status kulturno dobro za 4 nematerijalna dobra i to: 1) Fašinada, peraški običaj; 2) Bokeljska mornarica; 3) Bokeljska noć; 4) Vještina izrade Dobrotske čipke. otpočela je i realizacija Projekta Revalorizacija kulturnih dobara na teritoriji Crne Gore (Formirano je 50 timova u kojima je angažovano 250 stručnjaka različitih profila: arhitekte, konzervatori-restauratori, istoričari umjetnosti, etnolozi, istoričari, arheolozi…) koji su aktivno učestvovali na pripremi i izradi elaborate o revalorizaciji kulturnih dobara. Timovi su izvršili terenski obilazak 1363 nepokretna i 598 pokretna kulturna dobra i na osnovu istraživačkih nalaza i drugih relevantnih dokaza sačinili elaborat za svako kulturno dobro. U toku je finalizacija navedenog projekta.

Uprava je izdala: 141 mišljenje za iznošenje slika - umjetnina, od kojih su 45 za privremeno i 96 za trajno iznošenje; 10 uvjerenja, 32 stručna stava i 63 razna dopisa.

**6.4. Državni arhiv Crne Gore**

**Državni arhiv Crne Gore** kao samostalni organ uprave je nastavio aktivnosti na striktnoj primjeni međunarodnih standarda i normi za opis stvaralaca arhivske građe i arhivskih fondova. Poslovi su realizovani kroz rad Sektora za arhivsku građu od značaja za državu i Sektora za arhivsku građu od značaja za jedinice lokalne samouprave, odnosno sektorska odjeljenja i odsjeci. U tom smislu slijedi pregled realizovanih aktivnosti:

* *Odjeljenje za zaštitu registraturske i arhivske građe van Arhiva* - izvršeno 254 obilaska u 82 registrature; urađeno izlučivanje bezvrijednog registraturskog materijala kod 36 registratura i ukupno predloženo i popisano za izlučivanje 1.678 d/m građe; dok je stručna pomoć na izradi Lista kategorija registraturske građe pružena kod 11 registratura;
* Arhivski odsjek - centralni depo - odgovoreno je na 504 pristigla zahtjeva fizičkih i pravnih lica, za koje je bilo potrebno pregledati 775 facikli arhivske građe; na osnovu uredno vođenih reversa izdato je ukupno arhivske građe: 2.001 facikla, 63 knjige i 11 omota arhivske građe; prefascikuliran je fond Ministarstvo vojno 1879-1916, (320 fascikli) i započeto prefascikuliranje fonda Ministarstvo finansija 1879-1916; obavljeno je stručno osposobljavanje dva pripravnika koji su radili na poslovima obrade Dacijalnih knjiga Kapetanija; a od novo pribavljene i novodobijene građe preuzeto je 15 knjiga;
* Arhivski odsjek za sređivanje i obradu arhivske građe do 1945. godine – Ukupno je arhivistički sređeno i obrađeno 197 facikli; završeno je prekucavanje i transkripcija pasoške knjige fonda MID - »Poimenična knjiga izdatih pasoša«, od 7.VII 1903 do 17. IV 1904, ukupno 268 strana sa zadatkom pripreme za publikovanje; vršeno je prekucavanje i transkripcija pasoške knjige br. 34 fonda MID - »Poimenični protokol izdatih pasoša« od 2. 01. 1884 do 30. 12. 1892. Knjiga ima 644 strane, prekucano 390 strana;
* Arhivski odsjek - Istorijski arhiv Kotor - sređivanje i obrada arhivske i bibliotečke građe; rad sa istraživačima arhivske građe u čitaonici i kartoteci Arhiva; rad sa imaocima arhivske građe i bibliotečkog materijala u ličnom vlasništvu;
* Odsjek za sređivanje i obradu arhivske građe od 1945. godine – Cetinje- Urađena klasifikacija arhivske građe za određene fondove za 297 facikli; sistematizacija arhivske građe, odnosbno arhivističko sređivanje određenih fondova, ukupno sređeno 397 fascikli;
* Arhivski odsjek za istoriju radničkog pokreta – Podgorica - Ukupno je sređeno i obrađeno 617 fascikli; povodom jubileja 200. godišnjice Njegoševog rođenja, priređene ja izložba dokumenta „Njegoš u socijalističkoj Crnoj Gori 1945-1990“; priređena je izložba dokumenta „Borci mira“ povodom 65. godišnjice održavanja Osnivačkog kongreca Saveza boraca NOR-a Crne Gore, tokom navedenog perioda arhivsku građu je u istraživačke svrhe koristilo 26 istraživača; u depou je vršena prefascikulacija arhivske građe kao i spoljno obilježavanje fascikli.
* Kroz sektor za arhivsku građu od značaja za jedinice lokalne samouprave izvršeni su sljedeći poslovi: zaštita arhivske i registraturske građe van arhiva; poslovi u depou, odnosno prijem, i izdavanje arhivske građe na sređivanje i obradu; korišćenje arhivske građe i bibliotečkog materijala preko čitaonice, kao i u javne i privatno-pravne svrhe; poslovi arhivske biblioteke (rad sa korisnicima bibliotečke građe i izrada baze podataka); izrada međunarodnih normi arhivističkog normiranog zapisa za pravna i fizička lica i porodice - ISAAR (cpf);
* *Odjeljenje za naučnu, informativnu kulturno - prosvjetnu djelatnost* - nastavljeno je sa izradom normiranih arhivističkih zapisa o stvaraocu fonda ISAAR (cpf). Tokom godine primljeno je 50 ISAAR (cpf) normiranih zapisa od arhivskih odsjeka. Pripremljen je program prezentacije i edukacije za primjenu normiranog arhivističkog opisa fonda/zbirke ISAD (g) – dopunjena verzija. Izvršene su i pripreme za prevođenje još dva arhivistička normirana opisa ISDAF i ISDIAH (o funkcijama stvaraoca i o imaocu/držaocu *fonda*).
* Izašle su iz štampe dvije knjige *Protokola izdatih pasoša* (knj. I: PS 115; 1866-1878 i knj. II: MID 33; 1879-1883), a pripremljena je za štampu i knjiga MID 36; 1904-1905 g.; predata je u štampu knjiga *Izvještaji rumunskih diplomata o Crnoj Gori iz 1872 i 1874 godine*; realizovana izložba o Cetinju u okviru Foruma slovenskih kultura pod nazivom *Slavic capital in 2D* (slovenske prijestonice); pripremljena je i izložba pod nazivom *Dokumenta o Njegošu u crnogorskim i ruskim arhivima*;
* Odjeljenje je učestvovalo, odnosno pružalo informacije o arhivskoj građi u okviru nekoiliko naučno istraživačkih projekata, ažuririrani su podaci za internet prezentaciju Državnog arhiva, kontinuirano administriranje i tehničko održavanje kao i unapređenje tehničke funkcionalnosti.

1. **MEĐUNARODNA SARADNJA I EVROPSKE INTEGRACIJE**

Međunarodna saradnja u oblasti kulture ostvaruje se putem bilateralnih ili multilateralnih sporazuma, članstvom u međunarodnim organizacijama, učešćem u programima saradnje, prezentacijom i promocijom kulture na međunarodnim manifestacijama i festivalima i sl.

U tom smislu posebno su važni članstvo u UNESCO i programe Evropske Unije i Savjeta Evrope.

## 

## 7.1. Sporazumi i protokoli o kulturnoj saradnji

U toku 2013. godine, stupio je na snaguSporazum između Vlade Crne Gore i Kabineta ministara Ukrajine o saradnji u oblasti kulture, dok su u proceduri usaglašavanja sporazumi sa Argentinom, Bugarskom, Egiptom, Grčkom, Italijom, Kazahstanom, Kostarikom, Luksemburgom i Njemačkom.

**7.2. Saradnja sa UNESCO**

Povodom saradnje sa ovom međunarodnom organizacijom obezbijeđeno je prisustvo 37. Generalnoj konferenciji; 191. zasijedanju Izvšnog odbora UNESCO, u Parizu, kao i Drugom svjetskom forumu o interkulturnom dijalogu, održanom u Bakuu.

Na inicijativu Nacionalne komisije UNESCO obezbijeđeni su ekspertski sastanci, koferencije, forumi i obuke, u kontekstu procjene, izvještavanja i konsultacija radi adekvatnog očuvanja kulturnih dobara, njihove valorizacije i razvojnih prioriteta. Tim povodom realizovano je sljedeće:

* Ekspertske misije UNESCO ICOMOS u Crnoj Gori- Savjetodavna misija za Prirodno i kulturno istorijsko područje Kotora i Savjetodvna misija za Istorijsko jezgro Cetinje;
* Međunarodna konferencija “Kulturna različitost, civilno društvo i međunarodna kulturna saradnja u Jugoistočnoj Evropi”, Zagreb;

# Sastanak Međunarodne radne grupe povodom obnavljanja bivšeg jugoslovenskog paviljona u Državnom muzeju Aušvic-Birkenau;

* Regionalni sastanci posvećeni projektu Nominacija stećaka, u Sarajevu;
* Drugi forum mladih Jugoistočne Evrope o Svjetskoj baštini UNESCO za mir i održivi razvoj, u Zaječaru;
* VI Međunarodna konferencija UNESCO pridruženih (ASPnet) škola, Hanti-Mansijsk, Rusija.

**Ministarstvo kulture je u saradnji s UNESCO i Nacionalnom komisijom realizovalo projekte: proslavu Međunarodnog dana džeza (30 april);** Međunarodni dan ljudskih prava (10.decembar); Izložbu "Zamišljanje Balkana, istorija, sjećanja i dijalozi u Jugoistočnoj Evropi"; Obnavljanje bivšeg jugoslovenskog paviljona u Državnom muzeju Aušvic-Birkenau; Pripremu Nominacionog dosijea za upis Istorijskog jezgra Cetinja na UNESCO listu svjetske baštine; Zajednički projekat nominacije Stećaka na UNESCO listu svjetske baštine; Zajednički projekat nominacije venecijanskog odbrambenog sistema između XV i XVII vijeka na UNESCO Listu svjetske baštine; Treće izdanje publikacije *UNESCO World Heritage Sites of Montenegro.*

Takođe, u 2013.godini obezbijeđeno je učešće crnogorskog kulturnog, prosvjetnog i naučnog sektora na devet javnih konkursa i poziva objavljenim pod okriljem UNESCO (Konkurs za Međunarodni fond za kulturnu raznolikost (IFCD); L’OREAL - UNESCO konkurs za stipendije iz oblasti prirodnih nauka za 2014. godinu; Konkurs UNESCO/ISDEC stipendije za 2013. godinu iz oblasti održivog energetskog razvoja; Konkurs UNESCO-Aschberg Program stipendija za umjetnike; UNESCO Škola naučnog novinarstva Jugoistočne Evrope; Stipendije za mlade istraživače UNESCO/KEIZO OBUCHI 2014; Nagrada UNESCO-Kalinga 2013. za popularizaciju nauke; UNESCO škola u Jugoistočnoj Evropi – upravljanje održivom energijom na područjima svjetske baštine; XXIII Međunarodni festival umjetnosti “Umjetnost u boji”).

U okviru Programa participacije 2012 – 2013. godinu, odobrena su tri projekta: “Ka prekograničnom rezervatu biosfere Skadarskog jezera” NVO Green Home; "Interaktivni centri za rano i predškolsko obrazovanje" Ministarstvo prosvjete i sporta i “Prezentacija i organizacija arheološkog lokaliteta Duklja – Podgorica” JU Muzeji i galerije Podgorice.

UNESCO regionalna kancelarija u Veneciji obezbijedila je podršku za izradu DUP – UP Istorijsko jezgro Cetinje.

Kao i u prethodne četiri godine Međunarodni festival „Kotor Art", dobio je i u 2013.godini pokroviteljstvo generalnog direktora UNESCO, što predstavlja najveći oblik podrške koju UNESCO dodjeljuje za aktivnosti od izuzetnog internacionalnog značaja.

Generalna konferencija UNESCO usvojila je dva crnogorska prijedloga za proslavu jubileja 2014 – 2015: *Obilježavanje 100 godina od rođenja Mihaila Lalića -* 2014. godine i *450 godina od smrti Blažene Ozane* 2015. godine, kojima će se UNESCO pridružiti.

**7.3. Saradnja sa EU**

Saradnja sa Evropskom unijom u oblasti kulture se odvija i kroz proces evropskih integracija – učešće u radu Radne grupe za pregovore sa Evropskom unijom u okviru poglavlja 26: Obrazovanje i kulture (izrađena je Pregovaračka pozicija i privremeno otvoreno i zatvoreno Poglavlje); učešće u radu struktura za implementaciju IPA programa u Crnoj Gori; redovna izrada izvještaja prema obavezama koje proizilaze iz Sporazuma o stabilizaciji i pridruživanju, kao i izvještavanje povodom izrade godišnjih Izvještaja o napretku (za 2013. godinu Evropska komisija je konstatovala sljedeće kad je u pitanju oblast kulture: *Kada je riječ o oblasti kulture, potpisan je Memorandum o razumijevanju u oktobru 2012. godine kojim je Crna Gora pristupila programu Evropa za gradjane. U februaru 2013. godine, Crna Gora je postala članica panevropske mreže European Film Promotion. Pripreme u ovoj oblasti se dobro odvijaju*)*.*

Crna Gora je do sada učestvovala u programima EU: Kultura 2007-2013 i Evropa za građane. Oba programa su završena krajem 2013.godine, a novi Memorandumi o razumijevanju potpisaće se tokom 2014.godine.

U 2013.godini EU je ustanovila novi program *Kreativna Evropa*. Vlada Crne Gore je oktobra 2013.godine donijela odluku o punom učešću Crne Gore u tom Programu, koji objedinjava dosadašnji Program Kultura i MEDIA Program.

Tokom 2013. iz programa *Evropa za građane* sufinansirana su 4 projekta na konkursu namijenjenom organizacijama civilnog društva (Juventas, Centar za građansko obrazovanje, Centar za razvoj nevladinih organizacija i CEDEM); sufinansiran je jedan projekat na Konkursu mreža bratimljenih gradova (uz učešće opštine Kotor); a u okviru programa *Kultura* obezbijeđena je podrška za 2 projekta kulturne saradnje u kojima je crnogorska institucija partner (Muzički centar Crne Gore i Expeditio Kotor) i 1 podrška festivalu (Kotorski festival pozorišta za djecu);

**7.4. Programi Savjeta Evrope**

Ministarstvo kulture je zainteresovano za učešće u potpornom fondu Savjeta Evrope namijenjenom audiovizuelnom sektoru EURIMAGES, i sa tom inicijativom upoznalo nadležne organe tokom 2013., ali to pitanje još uvijek nije formalizovano zbog izuzetno visokog iznosa godišnje kontribucije (106.000 eura).

**7.5. Obaveze iz pregovaračkih poglavlja**

Ministarstvo kulture je aktivno učestvovalo i tokom 2013.godine u procesu pridruživanja koje se ogleda u kontinuiranoj participaciji na analizi relevantnosti akata evropske pravne tekovine (celexi) u oblasti kulture, kao i u pregovaračkim poglavljima 3,10,18 i 23.

* **Pregovaračko poglavlje 3 –** Pravo osnivanja i sloboda pružanja usluga. Izvršena je analiza svih propisa iz oblasti kulture u odnosu na Direktivu o uslugama i izrađeni odgovarajući obrasci usklađenosti;
* **Pregovaračko poglavlje 10 -** Informatičko društvo i mediji. Učešće u izradi Pregovaračke pozicije, kojom je predviđeno donošenje Zakona o izmjeni i dopuni Zakona o elektronskim medijima u cilju oslobađanja obaveze Agencije za elektronske medije da podnosi operativne i finansijske planove i izvještaje Skupštini na odobrenje, rok do kraja 2015.godine. Takođe, u okviru ovog poglavlja realizovana je prezentacija crnogorske legislative i prakse u oblasti zaštite filmskog nasljeđa, na sastanku bilateralnog skrininga 21. i 22.januara 2013. u Briselu, o čemu je EK imala pozitivno mišljenje;
* **Pregovaračko poglavlje 18 –** Statistika. Za potrebe ovog poglavlja analizirana je evropska tekovina u oblasti statistike kulture, a predstavnicima radne grupe iz Monstata poslate su sugestije za sastanke analitičkog i bilateralnog skrininga u Briselu;
* **Pregovaračka poglavlja 23 -** Pravosuđe i temeljna prava.Koordinacija izrade Akcionog plana u dijelu koji se odnosi na slobodu izražavanja. Ministarstvo kulture je zaduženo za realizaciju dvije mjere: Prva se odnosi na „*izradu priručnika koji će sadržati medijske standarde*“, rok je decembar 2014.godine, a druga na „*izmjene i dopune Zakona o elektronskim medijima u cilju potpunog usaglašavanja sa Direktivom o AVM uslugama iz 2010.godine*“, rok je decembar 2015.godine.

**7.6. Međunarodni programi i manifestacije**

* U okviru programa međunarodne prezentacije crnogorske kulture obezbijeđeno je crnogorsko učešće na 55. Venecijanskom bijenalu, projektom Irene Lagator *Misliti slikom – Image Think*, komesar i kustos Nataša Nikčević. (01. juna do 24. novembra);
* U sektoru kinematografije obezbijeđeno: učešće na marketu Kanskog festivala, *Neđelja savremenog crnogorksog filma* u Moskvi, učešće na Festivalu filma Jugoistočne Evrope u Parizu, saradnja i učešće na prestižnom festivalom u Berlinu (Berlinale), predstavljanje u okviru zajedničkog štanda zemalja JIE u Lajpcigu na Međunarodnom festivalu dokumentarnog filma i prvi put u istoriji crnogorske kinematografije obezbijeđeno učešće crnogorskog filma - kandidata za najveće svjetsko priznanje *Oskar*, u kategoriji filmova izvan engleskog govornog područja ("As pik" reditelja Draška Đurovića);
* Kontinuirana saradnja sa panevropskom mrežom European Film Promotion i učešće u glavna tri programa mreže: *Pristup marketima*, *Umrežavanje* producenata i *Film i talenti.*
* Participacija u aktivnostima Foruma slovenskih kultura;
* **Iz programa Fondacije *Ana Lind*, obezbijeđena prezentacija crnogorske umjetnosti u okviru VII Igara Frankofonije u Nici, a u saradnji sa *Institutom za mediteran* iz Barselone objavljen međunarodni konkurs za najbolje priče mladih autora *A Sea of Words 2013,* na kojem je *o*dlukominternacionalnog žirija** crnogorskoj književnici Dragani Tripković pripala treća nagrada za priču *Vodeni grad*;
* Realizovano je učešće crnogorskih umjetnika na *Bijenalu mladih Evrope i Mediterana* u Ankoni;
* Učešće na Izložbi retrospektive kulturne saradnje između Kine i zemalja Centralne i Istočne Evrope;
* Realizacija programa organizovanih u okviru saradnje sa crnogorskom dijaposrom u Srbiji (Beograd, Vrbas, Lovćenac, Niš), Hrvatskoj (Zagreb, Osijek, Rijeka), Bosni i Hercegovini (Sarajevo, Trebinje, Banja Luka), Makedoniji (Skoplje), Sloveniji (Ljubljana), kao i u okviru Foruma prijateljstva Crne Gore i Kosova “Radovan Zogović” u Prištini;
* Započela je i realizacija trogodišnjeg IPA Adriatic projekta *arTVision,* sa Liderom projekta italijanskom regijom Pulja i partnerima iz Jadranskih zemalja (Albanija, Hrvatska) .
* U okviru višekorisničkog IPA projekta "Restauracija Utvrđenja Besac u Virpazaru", uspješno je sprovodena prva faza radova restauracije utvrđenja Besac u Virpazaru i tim povodom, u saradnji sa Delegacijom EU u Crnoj Gori, organizovana promotivna izložba;
* Kroz projekat "Ljubljana process II - rehabilitacija naše zajedničke baštine ", Crnoj Gori dodijeljena su bespovratna sredstva za: Arhitektinska istraživanja, izradu Glavnog projekta restauracije i hitne intervencije na elektro instalacijama na Zgradi Francuskog poslanstva na Cetinju; Izradu idejnog projekta i procjene ukupnih troškova restauracije Tvrđave Kosmač i izrada Menadžment plana utvrđenja Besac.
* U okviru manifestacije "Dani evropske baštine" u saradnji sa Fondacija Petrović Njegoš, Francuskim institutom u Crnoj Gori i Školom Šajo iz Pariza (Ecole de Chaillot de Paris), organizovana je rasprava na temu "Kulturna baština - između teorije i prakse – crnogorsko i francusko iskustvo". Predavnje je održao Benžamen Muton, glavni arhitekta istorijskih spomenika u Francuskoj i potpredsjednik ICOMOS;
* U okviru IPA projekta CULTEMA održana je trodnevna studentska radionica na temu "Mapiranje tematskih staza i specifična turistička signalizacija Godinja"; organizovana izložba suvenira, upotrebnih predmeta i murala od reciklirane plastike nastalih u okviru projekta “Umjetnost, plastika, reciklaža” koje sprovodi CSTI; organizovana izložba domaćih proizvoda i suvenira iz regiona Skadarskog jezera; prikazivan film "Čuvari starih zanata", kao i promovisanje kulturne baštine Skadarskog jezera, sa posebnim akcentom na Žabljak Crnojevića i Studiju izvodljivosti i Biznis plan koji su pripremljena za ovaj lokalitet u okviru implementacije projekta.

**8. OCJENA STANJA**

Na osnovu Izvještaja evidentno je da je Ministarstvo kulture u izvještajnom periodu realizovalo veliki broj aktivnosti koje su zakonima i strateškim dokumentima utvrđeni kao poslovi od javnog interesa za razvoj kulture.

Realizovani su svi zadaci koji su proizilazili iz Programa rada Vlade; nastavljene su institucionalne i zakonodavne reforme u oblasti kulture izradom novih zakona i strateških dokumenata srednjoročnog razvoja i redefinisanjem djelatnosti javnih ustanova; blagovremeno su i ažurno obavljani svi poslovi koji proizilaze iz utvrđene nadležnosti organa državne uprave; obezbijeđeno je jačanje institucionalnog okvira, realizacijom značajnih projekata i programa nove umjetničke produkcije podrškom na javnom konkursu u svim oblastima kulture; sufinansirani su i projekti koji doprinose ravnomjernom razvoju kulture; unaprijeđen je sektor zaštite kulturne baštine realizacijom Programa zaštite i očuvanja kulturnih dobara, dok je postupkom dodjele stručnih zvanja i licenci u kontinutetu rađeno na podizanju stručnosti i kompetentnosti kadra zaposlenog u toj oblasti; doprinijelo se poboljšanju medijskih programskih sadržaja u oblasti nauke, obrazovanja i kulture, ali i u oblasti sadržaja koji se odnose na manjinske narode, infromisanje lica oštećenog sluha i vida, medijsku prezentaciju pitanja Roma i LGBT populacije.

Takođe, uvidom u najznačajnije godišnje aktivnosti javnih ustanova iz nadležnosti ovog Ministarstva, organa u sastavu i samostalnih organa uprave, može se uočiti konzistentno vođenje i sprovođenje utvrđene politike razvoja kulture u svim segmentima.

U ostvarivanju međunarodne saradnje posebna pažnja bila je posvećena realizaciji obaveza koje proizilaze iz rada u organizacijama u kojima je Crna Gora član ili u kojima participira. To se prije svega odnosi na UNESCO, dostupne programe EU, te učešće u pristupnim višekorisničkim IPA fondovima.

Ministarstvo kulture je aktivno učestvovalo i u procesu pridruživanja EU, koje se ogleda u kontinuiranoj participaciji na analizi relevantnosti akata evropske pravne tekovine (celexi) u oblasti kulture, kao i u pregovaračkim poglavljima 3,10,18 i 23.

Prezentacija i promocija kulture na referentnim međunarodnim manifestacijama i festivalima bila je i u 2013.godini brižljivo pripremljena i realizovana.

Nije izostala ni pomoć i saradnja sa crnogorskom dijasporom u regionu.

Ono što su oučeni problemi u realizaciji djelatnosti, odnosi se prvenstveno na nedovoljan broj zaposlenih u Ministarstvu i nekim ustanovama kulture, neadekvatnu dinamiku završetka rekonstrukcije i sanacije objekata (CNP, Zetski dom, CSU, Muzički centar) i izgradnje novih objekata (Muzej savremene umjetnosti u Podgorici) iz dijela Kapitalnog budžeta. Takođe, aktuelna je i potreba za daljom reformom institucionalnog i zakonodavnog okvira u kulturi, posebno kada je riječ o izradi podzakonskih akata, ali i izgradnji kadrovskih i programskih kapaciteta ustanova kulture, posebno na opštinskom nivou.

Iako su sredstva obezbijeđena za kulturu nedovoljna za potpunu realizaciju svih utvrđenih razvojnih prioriteta, stopa izdvajanja od 2,5% iz državnog budžeta, utvrđena Zakonom o kulturi, garantuje održivost ovog važne oblasti društvenog života.

**9. PREDLOG MJERA**

Ministarstvo kulture nastaviće intenzivno da radi na realizaciji aktivnosti kojima se obezbjeđuje ostvarivanje javnog interesa u kulturi, u skladu sa Zakonom o kulturi, Nacionalnim programom razvoja kulture, Programom zaštite i očuvanja kulturnih dobara, međunarodnim standardima i drugim dokumentima strateškog razvoja.

U tom kontekstu će se u narednom periodu nastaviti rad na izradi podzakonskih akta za cjelovitu implementaciju zakonu i reformu institucionalnog okvira, posebno u oblasti kinematografije; intenziviraće se aktivnosti na dosljednoj primjeni Zakona o kulturi na opštinskom nivou; sprovodiće se kontinuirana stručna edukacija i doedukacija kadra u kulturi; iniciraće se aktivnosti koje bi kroz model privatno-javnog partnerstva mogle da rezultiraju unapređenjem infrastrukture u kulturi.

Sprovodiće se u kontinuitetu i mjere koje će u programskom i produkcionom smislu obezbijediti jačanje institucija kulture i njihovih kompetencija i ravnomjeran razvoj kulture na principima poštovanja kulturne različitosti i crnogorske multikulturalnosti.

U oblasti međunarodne saradnje fokus će biti na implementaciji preporuka koje proizilaze iz procesa pridruživanja Crne Gore EU i članstva u NATO, realizaciji programa UNESCO i EU, ali i međunarodnoj prezentaciji crnogorske kulture na referentnim međunarodnim manifestacijama i festivalima.

U oblasti politike zapošljavanja nastaviće se sa popunjavanjem kadrovskih kapaciteta Ministarstva, organa i javnih ustanova iz njegove nadležnosti u skladu sa obezbijeđenim sredstvima.